Haaksirikkoutunut alus *Zeila* 14 km etelään Henties Baysta (2014)  
22°14′28″S, 014°21′13″E
Kamwandi
**Henties Bay** (afrikaansiksi: *Hentiesbaai*, saksaksi: *Hentiesbucht*) Namibian rannikolla 70 km Swakopmundista pohjoiseen sijaitseva pikkukaupunki. Se kuuluu Erongon alueeseen ja on merkittävä lomanviettokohde. 70 km pohjoiseen Henties Baysta sijaitsee Cape Cross, jossa on merkittävä afrikanmerikarhujen yhdyskunta.

Kaupungissa oli vuonna 2011 4,720 asukasta, kun vuonna 2001 heitä oli siellä 3,285. Henties Bayn pormestari on Herman /Honeb.

Historia
--------

Bartolomeu Dias purjehti Atlantin rannikkoa etelään vuonna 1488. Lähellä Henties Bayta hän tapasi niin suuren määrän kalaa, että hän antoi tälle rannikkolle nimen *Praia das Sardinhas* (‘Kalarannikko’). Makean veden lähteen sieltä löysivät saksalaiset joukot (*Schutztruppe*) vuonna 1886. Vuonna 1920 paikalla yöpyi eräs malminetsijä. Maistettuaan paikan vettä hänen sanotaan parantuneen vaivoistaan.

Paikka sai nimensä otjiwarongolaiselta majuri Hendrik "Henty" Stefanus van der Merweltä, joka löysi paikan vuonna 1929 ollessaan etsimässä vettä. Hän oli ollut metsästämässä sarvikuonoa rannikon lähistöllä Brandbergin seudulla, sillä eräs museo Pennsylvaniassa oli luvannut palkkion sarvikuonon luurangosta. van der Merwe oli ampunut sarvikuonon ja irrottanut siitä lihat, mutta sitten hänen seurueensa vesivarat kävivät vähiin, ja he lastasivat ruhon kulkuneuvoonsa ja ryhtyivät etsimään vettä.

He suuntasivat Atlantin rannikolle, jonka he saavuttivat lähellä Cape Crossia. Sieltä van der Merwe suuntasi etelään Omarurujoen suulle. Muutama maili siitä etelään hän löysi syvän heikkalaakson, jossa kasvoi ruokokasveja, mikä oli merkki makeasta vedestä. van der Merwe piti paikasta, ja kun hän oli lähettänyt luurangon Amerikkaan ja saanut palkkionsa, hän palasi paikalle seuraavana jouluna ja rakensi sinne pienen mökin. Paikka tuli tunnetuksi nimellä *Henty se baai* (‘Hentyn lahti’), ja siitä kehittyi lomanviettopaikka, lähinnä siksi, että siellä oli saatavilla paljon kalaa.

Vuonna 1951 Lounais-Afrikan hallinto, joka oli Kansainliiton mandaatilla luovutettu Etelä-Afrikalle, ilmoitti, että Omarurujoen varrella voisivat ihmiset vuokrata maita, mutta pysyvien rakennusten rakentamista ei sallittu. Paikan ensimmäinen kauppa avattiin tuolloin. Paikalle rakennettiin majakka merenkulkua varten, sillä rannikko oli meriliikenteelle vaarallinen. 1960-luvulla kaivoskuiluja kaivettiin alueella, sillä sieltä oli löydetty joitakin kertoja timantteja. Muutaman vuoden kuluttua nämä kaivokset kuitenkin hylättiin tuottamattomina. Vuonna 1966 päätettiin, että joen uomaan ei saanut rakentaa, mutta sen pohjois- ja eteläpuolelle saisi rakentaa. Vuotta myöhemmin paikalle rakennettiin hotelli, ja yhdyskunta alkoi muotoutua sen ympärille.

Maantiede
---------

Henties Bay sijaitsee Omarurujoen muodostaman deltan suulla. Nykyään sinne ani harvoin tulee virtaavaa pintavettä. Noin 25 km yläjuoksuun on rakennettu pato. Syvä pohjahiekka aiheuttaa sen, että vesi harvoin muodostaa järven ja aikaa myöten patoallas täyttyy kokonaan hiekalla (silt dam), mikä estää veden haihtumisen. Padon alapuolella on 16 porakaivoa, mistä Henties Bay saa osan vedestään. Osa tulee putkea pitkin Kuiseb-joen laaksosta Swakopmundin kautta ja osa meriveden suolanpoistoasemalta.

Ympäristö ja turismi
--------------------

Kaupunki on lähinnä matkakohde kalastuksen ja nelivetoautojen harrastajille. Kaupungin huoneistomarkkinat ovat laajentuneet huomattavasti 1990-luvun viime vuosien jälkeen, ja sama koskee erityisesti loma-asuntojen vuokrausta.

Henties Bay sijaitsee "Kansallisella länsirannikon virkistysalueella" (*National West Coast Recreation Area*), mutta tällä alueella on vain vähän rajoituksia, eivätkä ne juuri koske off road -ajelua rannalla ja autiomaassa. Tämä houkuttaa turisteja, mutta on rasitteena alueen herkälle luonnolle. Vaarassa ovat etenkin jäkäläkasvustot, joiden toipuminen ennalleen kestää vuosikymmeniä, ja sama koskee afrikanpikkutiiraa, joka on alueen kotoperäinen laji Luurankorannikolla ja jonka uhkana on pesimäalueen tuhoutuminen.

Kaupunkiin avattiin uusi turismikeskus lokakuussa 2016. Se maksoi useita miljoonia Namibian dollareita.

Teollisuus
----------

Ranskalainen yhtiö Areva, joka on rakentanut suolanpoistolaitoksen Wlotzkasbakeniin, 30 km pohjoiseen Swakopmundista, on ehdottanut samalaista laitosta rakennettavaksi Henties Bayn pohjoispuolelle. Suunnitelmien mukaan näin saatavaa makeaa vettä voisivat hyödyntää lähiseudun kaupungit Uis, Okombahe and Henties Bay. On myös olemassa suunnitelmia hyödyntää jatropia biopolttoaineiden tuottamiseen. Nämä kasvit ovat sopeutuneet kuiviin olosuhteisiin.

Namibian yliopisto julkisti heinäkuussa 2017 suunnitelmansa perustaa laivamoottori- ja kaivosteknologian oppilaitoksen rannikolle. Kaupungin johto on lahjoittanut tätä varten kahdeksan hehtaarin alueen, jonne tulisi oppilaitos nimeltä School of Marine Engineering and Maritime Studies.

Vuoden 2020 lokakuun loppupuolella Namibian yliopisto käynnisti kaupungissa suolaisesta vedestä valmistetun makean veden pullottamislaitoksen. Se on osa yliopiston kehityssuunnitelmaa, joka hyväksyttiin toukokuussa 2019.

Politiikka
----------

Henties Bayta hallinnoi kaupunginvaltuusto, jossa on seitsemän valtuutettua. Henties Bayssa toimii Civic Association of Henties Bay, poliittinen puolue, joka osallistuu paikallisvaaleihin.

Vuodesta 2004 vuoteen 2010 Henties Bayn valtuustossa oli kolme valtuutettua Civic Associationista, kolme SWAPOn edustajaa sekä yksi valtuutettu United Democratic Frontista (UDF). Vuoden 2010 paikallisvaaleissa Civic Association sai eniten ääniä (n. 44 %), kun SWAPO sijoittui toiseksi (n. 37 %). Rally for Democracy and Progress, joka oli oppositiossa parlamentissa vuoden 2009 vaalien jälkeen, sai 4 % äänistä.

Vuoden 2015 paikallisvaalien tulokset olivat Henties Bayssa seuraavat:

| Henties Bayn paikallisvaalit 2015 |
| --- |
| Puolue | Äänimäärä | Ääniosuus | Paikkoja |
| SWAPO | 702 | 45,2% | 3 |
| United Democratic Front (UDF) | 357 | 23,0% | 2 |
| Civic Association | 266 | 17,1% | 1 |
| Democratic Turnhalle Alliance (DTA) | 129 | 8,3% | 1 |
| Republican Party of Namibia (RP) | 79 | 5,1% | 0 |
| Rally for Democracy and Progress (RDP) | 20 | 1,3% | 0 |
| **Yhteensä** | **1 553** | **100%**  | **15** |

Vuoden 2020 paikallisvaalien tulokset olivat Henties Bayssa seuraavat:

| Henties Bayn paikallisvaalit 2020 |
| --- |
| Puolue | Äänimäärä | Ääniosuus | Paikkoja |
| Republican Party (RP) | 543 | 24,1% | 2 |
| SWAPO | 539 | 23,9% | 2 |
| Independent Patriots for Change (IPC) | 297 | 13,2% | 1 |
| United Democratic Front (UDF) | 269 | 11,0% | 1 |
| Popular Democratic Movement | 208 | 9,2% | 1 |
| Landless People’s Movement (LPM) | 202 | 9,0% | 0 |
| Rally for Democracy and Progress (RDP) | 106 | 4,7% | 0 |
| United People’s Movement (UPM) | 46 | 2,0% | 0 |
| All People’s Party (APP) | 23 | 1,0% | 0 |
| Congress of Democrats (CoD) | 11 | 0,5% | 0 |
| Christian Democratic Voice (CDV) | 7 | 0,3% | 0 |
| **Yhteensä** | **2 251** | **100%** | **7** |

### Kaupunginvaltuuston korruptiotapaus

Vuoden 2009 marraskuussa kolme kaupunginvaltuutettua, kaupungin henkilöstöjohtaja ja kaupunginjohtaja pidätettiin korruptiosyytösten nojalla. Heidän sanottiin palkanneen virkamiesten ystäviä kaupungin yleisiksi työntekijöiksi.

Suomalaisyhteys
---------------

Swakopmundin suomalaisen koulun koulukodin hoitaja Kirsti Asunta kävi 1980-luvulla ELCIN:in Swakopmundin evankelistan kanssa Henties Baissa pitämässä jumalanpalveluksia paikallisessa hökkelikirkossa, jonka seurakunnan voimahahmoja oli kaksi paikallista naista, joista toisen nimi oli Meme Viktooria. Asunta myi kristillisiä kirjoja ja piti kirpputoreja Suomesta tulleista vaatelähetyksistä. Hän ehkä piti myös neuvontatuokioita edullisten, mutta ravitsevien ruokien laitosta, kaivoksilla hän nimittäin piti tällaisia neuvontatuokioita).

Lähteet
-------

1. ↑  Local Authorities Association of Local Authorities in Namibia (ALAN).  Arkistoitu 10.6.2013. Viitattu 1.10.2012.
2. ↑  Table 4.2.2 Urban population by Census years (2001 and 2011) *Namibia 2011 - Population and Housing Census Main Report*. Viitattu 19.5.2017.
3. ↑  Machtwechsel in Henties Bay (‘vallanvaihto Henties Bayssa’).  *Allgemeine Zeitung*, 14.12.2012. Artikkelin verkkoversio.  (de) (Arkistoitu – Internet Archive)
4. 1 2 3  Henties Bay Namibia Namibia 1on1. Viitattu 24.10.2010.
5. 1 2  Dors en 'half verrotte renosterkarkas lei tot Hentiesbaai se ontstaan (‘Janoja puoliksi mädäntynyt sarvikuonon ruho johtivat Henties Bayn perustamiseen’). (Henty van der Merwen haastattelu, julkaistu aluperin lehdessä *Die Brandwag* 29.4.1977, uudelleenjulkaistu nimellä *Gondwana History#20* 24.12.2010) *Die Republikein*, {{{Vuosi}}}.  (af)
6. 1 2  History Henties Bay Namibia Henties Bay Tourism.  Arkistoitu 18.10.2010. Viitattu 24.12.2010.
7. ↑  Explore Omdel Dam Henties Bay Tourism Association. Viitattu 24.4.2021.
8. ↑  Conservation in Henties Bay Henties Bay Tourism.  Arkistoitu 19.1.2011. Viitattu 19.1.2011.
9. ↑  New Tourism Information Centre inaugurated  12.10.2016. Henties Bay Tourism Association.
10. ↑  Areva Resources Namibia Areva. Viitattu 12.8.2017.
11. ↑  Adam Hartman: New desalination plans for coast *The Namibian*.  7.6.2016.  Arkistoitu 13.8.2017.
12. ↑  Namibia to establish mining and marine institutes at the coast  3.7.2017. eNews Channel Africa.  Arkistoitu 31.10.2019.
13. ↑  Jean Marie Takouleu: Namibia a desalinated water bottling plant inaugurated at henties bay *Afrik21*.  23.10.2020. Viitattu 24.4.2021. en
14. ↑  Know Your Local Authority.  *Election Watch*, 2015, nro 3, s. 3.  Institute for Public Policy Research.   en
15. ↑  New mayor to heal rift in Henties community The Namibian, 4 June 2004
16. ↑  Swapo Dominates Local Polls *The Namibian*.  1.12.2010.
17. ↑  Local elections results Electoral Commission of Namibia.  Arkistoitu 10.12.2015. Viitattu 11.8.2017.
18. ↑  Publication of Results and Particulars in Respect of General Elections for Local Authority Councils *Government Gazette of the Republic of Namibia*.  1.4.2021. Windhoek:  Namibian hallitus. Viitattu 6.9.2021. (englanniksi)
19. ↑  Adam Hartmann: Five Henties Council officials arrested *The Namibian*.  6.11.2009.

Aiheesta muualla
----------------

* Kuvia tai muita tiedostoja aiheesta **Henties Bay** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Henties Bay